Judar

* Manga
* Anime

**Judar** (ジュダル *Judaru*) on jäätaikuuteen erikoistunut noita ja yksi neljästä entisestä nykyajan magista. Hän oli Al-Thamenin ja Koun keisarikunnan ylipappi ennen kuin siirtyi Hakuryuun puolelle auttaakseen tätä valloittamaan Koun. Judar ei ole Judarin oikea nimi, vaan sen antoi hänelle Al-Thamen. Vain Judar ja Hakuryuu ovat saaneet Judarin synnyinvanhempien antaman nimen selville, mutta muille se on tuntematon, sillä Judar ei halua paljastaa sitä.

## Ulkonäkö

Judar väreissä.Judar lapsena.
Judar on laiha ja lihaksikas, keskivertopituinen mies. Hänellä on punaiset silmät ja pitkät, nilkkoihin yltävät hiukset sidottuina. Hänellä on violettia luomiväriä.

Judar pitää hartioillaan intialaista chunaria, jossa hän myös säilyttää taikasauvaansa. Paitanaan hänellä on lyhyt, lyhythihainen ja musta choli. Hänellä on intialaistyyliset mustat haaremihousut, muttei hän käytä kenkiä. Judarilla on ranteistaan kyynärpäihin yltävät kultaiset rannerenkaat ja kultaisia kaulakoruja, joissa on rubiini keskellä.

## Luonne

Judar on voimakas, julma, ylimielinen ja jokseenkin lapsellinen. Hän on elänyt hemmoteltua elämää magina. Yleensä hän ei kuuntele muiden ohjeita tai käskyjä, vaan tekee asiat omalla tavallaan. Hän on usein epäkunnioittava jopa muille mageille. Häntä ei huoleta, mitä muut ajattelevat, yllyttäen Sindbadia tuntemaan sääliä häntä kohtaan ja sitten nauravan tälle siitä. Hän on hyvä teeskentelijä, ja käyttää tätä hyväkseen muiden pilkkaamisessa. Hän on itsevarma kyvyistään ja nauttii taisteluista ja sodasta. Judaria ei haittaa muiden satuttaminen ja viattomia vastaan hyökkääminen. Judar sanoo, ettei hänen vaikea menneisyytensä haittaa häntä niin kauan, kun hän saa tehdä, mitä haluaa. Hän kantaa kuitenkin kaunaa Al-Thamenille ja Gyokuen Renille, eikä voinut antaa heille anteeksi sitä, että he olivat käyttäneet hänen elämäänsä hyväkseen.

Judar ei ole sellainen ihminen, joka kertoisi muille omista huolistaan. Hän pohtii ja käsittelee ongelmiaan itse, eikä kysele apua tai neuvoja muilta.

Sindbadin ensimmäisen koetuksen aikana Sindbad paljastaa, että Judar oli alkanut epäillä elämäänsä ja osallisuuttaan Al-Thamenin kanssa, sillä oli ollut Solomonin viisauden vaikutuksen alaisena. Judar kuitenkin sanoo olevansa tyytyväinen nykyiseen elämäänsä.

## Historia

Judar syntyi magiksi rukhin valitsemana pieneen, köyhään kylään kaukana itäisellä tasangolla. Pian hänen syntymänsä jälkeen Al-Thamen tappoi hänen vanhempansa ja kaikki muut kyläläiset. He veivät Judarin, kasvattivat tämän järjestössään, pakottivat tämän lankeamaan ja opettivat tälle taikuutta. He käyttivät Judarin kykyjä hyväkseen, ennen kuin Judar kykeni edes ymmärtämään mitään. Hän varttui Al-Thamenin huomassa vauvaiästään saakka.

Pian Koun keisarikunnan perustamisen jälkeen Al-Thamen vie Judarin sinne ja tekevät hänestä keisarikunnan oraakkelin ja ylipapin.

Judar on päätynyt moniin kiistoihin Sindbadin kanssa, sillä Sindbad valloitti joitain labyrintteja, jotka Judar oli kutsunut joidenkin muiden valloitettavaksi.

## Juoni

### Reimin valtakunta -kaari

Judar ilmaantuu Falanin kanssa Barbarossan luo silloin, kun Barbarossa on juuri käynyt taistelun Dragulia vastaan. Falanin mukaan rukhista oli tullut levotonta ja hän kysyy, mitä on tapahtunut. Barbarossa tervehtii pientä Judaria ja polvistuu tämän eteen, ja Judar valittaa hänelle, ettei saa nukuttua, koska rukh on niin äänekästä. Barbarossa sanoo ymmärtävänsä Judarin ongelman. Judarin rukh oli tällöin vielä valkoista.

### Pimeä manner -kaari

Kun Sindbad ja muut palaavat Reimin valtakuntaan, Serendine odottaa heitä siellä. Hänellä on mukanaan lapsi, joka kutsuu itseään Judariksi. Sindbadin mielestä lapsi on töykeä, mutta tähän tarttuessaan Judarin borg aktivoituu suojellen tätä. Muut ovat ihmeissään, mutta Judar on huvittunut ja julistaa olevansa magi. Sindbad ja Ja'far muuttuvat pohtivaisiksi eivätkä ole kovin vakuutuneita siitä, että Judar todella olisi magi. Judar päättää todistaa väitteensä, ja hän koskettaa Serendinen metalliastiaa. Siitä ulos ilmaantuu metalliastian henki Zepar, joka tunnistaa Judarin magiksi ja kumartaa tämän edessä. Sindbad ja Ja'far yllättyvät, ja Zepar kertoo henkien kunnioittavan mageja syvästi ja täyttävän näiden toiveet. Zepar vakuuttelee Judarin olevat ihkaoikea magi, mutta kun hän aloittaa kysymään Judarin oudosta rukhista, Judar palauttaa hänet nopeasti takaisin metalliastian sisään.

Ja'far tiedustelee, miksi suuri magi oli tullut heidän luokseen, ja Judar kertoo tulleensa "kuninkaansa" luo. Käy ilmi, että Serendinen aiemmin valtaama Zeparin labyrintti oli Judarin luoma. Täten Judar julistaa itsensä Serendinen magiksi. Vaikka Serendine ei itse ole siihen vielä suostunutkaan, Judar yrittää houkutella häntä tulemaan Partheviaan. Ja'far ei ole uskoa korviaan ja sanoo, etteivät he voi palata Partheviaan, sillä se saattaisi aiheuttaa vakavia ongelmia. Judar kertoo pystyvänsä magina aistimaan poikkeavuuksia maailmassa ja sen, että Parthevian yllä on synkkä aura ja siellä on meneillään väestöllinen puhdistus valtiovaltaa vastustavia ihmisiä kohtaan. Judar kehottaa Serendineä palaamaan vaikuttaakseen tilanteeseen, sillä tämä on Parthevian prinsessa. Serendine ei kuitenkaan suostunut mihinkään ilman Sindbadin, joukon johtajan, näkemystä asioihin, joten Judar halusi tavata myös Sindbadin. Hän kertoo Serendinelle ja Sindbadille, että nämä saavat puolelleen hänen tukensa magina, mikäli päättävät valloittaa Parthevian takaisin.

Sindbad sanoo, että mikäli Judarin kuvailema asia todella on meneillään Partheviassa, Sindbad ei voi jättää sitä huomiotta. Toisaalta hän ei kuitenkaan voi luottaa Judariin. Sindbadin mukaan magit kykenevät mahtavaan taikuuteen, kuten lentämiseen ja teleportaatioon, ja hän kysyy Judarilta, että mikäli tämä on magi, eikö tämä voisi vain teleportata heitä Partheviaan. Judar suutahtaa, sillä kokee itseään pidettävän pilkkana, mutta toteaa lopulta, ettei hänen tehtävänään ole kuljetella heitä yhtään minnekään. Judar sanoo, ettei tarvitse heidän luottamustaan, sillä ennenpitkää he tulevat itsekin ymmärtämään tarvitsevansa hänen voimaansa.

Ja'far ja Sindbad alkavat pohtia, kuka Judarin lähetti ja miksi, ja tiedostavat etteivät he voi heittää saamaansa tietoa hukkaan. Sindbad sanoo voivansa käyttää Judaria, ja että tätä kannattaa pitää silmällä. Hän käskeekin Serendinen katsoa Judarin perään, ja kaksikko poistuu paikalta yhdessä.

### Parthevia-kaari

Al-Thamenin nähdään viestivän Judarille mustan rukhin kautta. He käskevät Judarin tehdä jotain, mistä hän ei ole kovin innoissaan, mutta sanoo ettei välitä niin kauan, kunhan se on kivaa.

Judar menee juttelemaan Serendinelle. Hän kehottaa Serendineä ryhtymään toimeen sen sijaan, että tämä katselisi sivusta tekemättä mitään. Kun Serendine yhä epäröi, Judar päättää opettaa tätä käyttämään metalliastiaansa. Harjoittelusta huolimatta Serendinellä on vaikeuksia oppia metalliastiansa käyttö, mikä tylsistyttää Judaria. Serendine ilmoittaa kuitenkin, Judarin tyytyväisyydeksi, ettei aio luovuttaa.

### Ensimmäinen Sindrian kuningaskunta -kaari

Lopulta Serendine pääsee kärryille siitä, kuinka aktivoidaan henkiasu, ja Judar ehdottaa Sindbadin haastamista henkiasujen väliseen otteluun. Sindbad ei aluksi ole innokas osallistumaan, ja Judar alkaa kiusoitella häntä siitä, että hän vain pelkäisi häviämistä. Sindbad taipuukin lopulta ja suostuu otteluun nähdäkseen Zeparin voimat.

Judar on mukana joukossa katselemassa Serendinen ja Sindbadin ottelua. Serendinen tainutettua kaikki muut Zeparin voimalla Judar kehuu häntä ja selittää voimien luonteen. Kaikkien herättyä Judar syyttää Sindbadin olevan huono häviäjä, sillä tämä kieltää hävinneensä Serendinelle ja olleensa mukana taistelussa vain nähdäkseen Zeparin kyvyt.

Myöhemmin Judar ja Serendine keskustelevat kahdestaan ja toteavat, etteivät muut arvaa mitään Zeparin todellisista voimista. Serendine epäröi, olikohan tämä paras toimintatapa, mutta Judar vakuuttelee hänelle magina, että oli. Myöhemmin nähdään Judarin hymyilevän kulman takana, kun Serendine ja Sindbad päätyvät väittelyyn keskenään.

Falan ja Judar keskustelevat mustan rukhin välityksellä ja Falan tahtoo tietää, miten Judarilla sujuu kuninkaan astiansa kanssa. Judar sanoo Serendinen kehittyvän oikeaan suuntaan. Judarin mielenkiinto herää, kun hän ymmärtää Falanin suunnittelevan jotain.

Kun Falan on näyttänyt kasvonsa ja keskustellut Sindbadin kanssa, Judar tuo Serendinen Falanin puheille tämän pyynnöstä. He päätyvät tekemään yhteistyötä palauttaakseen Parthevian Serendinelle, ja päättävät käynnistää suunnitelmansa Sindrian avajaisseremoniassa.

### Sindrian sota -kaari

Kun Parthevia aloittaa hyökkäyksensä Sindriaa vastaan, myös Falan ja Judar saapuvat paikalle. Judar julistaa olevansa Serendinen puolella tämän magina.

Taistelukentällä Judar on Sindbadin ja Serendinen mukana, heidän aikomuksenaan käydä suoraan Barbarossan kimppuun. Judar roikkuu Baalin henkiasuun sonnustautuneen Sindbadin hännässä ja sanoo hänen magi-voimistaan olevan hyötyä, sillä niiden avulla he voisivat paikantaa metalliastioita Barbarossan olinpaikan löytämiseksi. Judaria huvittaa, kuinka Sindbad ei vieläkään luota häneen ja muistuttaa, että hänen magin kykyjensä ansiosta Serendinen ja Sindbadin ei tarvitse huolehtia siitä, että heidän magoinsa loppuisi kesken taistelun.

Sindbad kertoo epäilynsä syyn olevan se, että koska Falan ja Judar työskentelevät yhdessä, he voisivat vain hallita Barbarossaa Zeparin voimilla ilman, että Sindbadia tarvitsisi sotkea mukaan. Judar sanoo kuitenkin ettei tämä ole totta, vaan Zeparilla voi hallita vain sellaista henkilöä, joka on altistunut sen nukutusloitsulle. Barbarossa ei Serendinen mukaan olisi koskaan niin huolimaton, että antaisi tämän tapahtua. Judar paljastaa myös melkein, että pelissä on muutakin, mutta lopettaa lauseensa kesken. Ajatuksissaan hän toteaa, ettei taistelu tule päättymään niin helpolla, sillä Sindbad ja Serendine ovat jo "heidän" käsissään.

Barbarossan aloittaessa yllätyshyökkäyksensä ja tehdessään maanjäristysloitsun äärimmäisellä taikuudellaan Sindbad toteaa, että hänen on pakko mennä Sindrian saarelle auttamaan siviilejä. Judarin mukaan hän ei kuitenkaan voi, sillä aika ei riitä siihen. Hän sanoo nyt olevan paras hetki etsiä Barbarossa, sillä tämä on haavoittunut eikä voi siksi liikkua nopeasti. Heidän tulisi lyödä vihollisjohtaja mahdollisimman nopeasti ilman häiriötekijöitä. Sindbad tunnustaa tämän olevan totta, ja he lähtevät etsimään Barbarossaa.

### Labyrintti-kaari

Judar ilmaantuu Markkion seurassa. Hän sulkee taiallaan Amon-labyrintin, kun Alibaba, Aladdin ja Morgiana ovat vielä sisällä. Hän näyttää tylsistyneeltä ja sanoo kuinka ärsyttävää oli, että kyseinen labyrintti oli siellä. Hän toteaa, että Markkion kuninkaan astia, Jamil, oli kuollut, ja he lähtevät sitten lentävällä matolla.

### Kouga-kaari

Judar on rentoutumassa Koun palatsissa. Markkio etsii ja toruu häntä, sillä hän ei koskaan tule tapaamaan keisaria. Judar sanoo, ettei pidä keisarista ja pitää Hakuryuu Reniä parempana vaihtoehtona. Hän menee juttelemaan Hakuryuulle, yrittäen saada tätä valtaamaan labyrintin kuten tämän sisko Hakuei.

## Kyvyt

Al-Thamenin jäsenet opettivat Judarille taikuutta tämän lapsuudesta asti. Sillä hän erikoistuu jäätaikuuteen, hän on "sininen noita", koska jää on vesitaikuuden alalaji. Kun Judar oli magi, hänellä oli lähes rajaton määrä magoita käytettävänään.

### Magin kyvyt

Sillä Judar oli aiemmin magi, hän syntyi valkoisen rukhin rakastamana. Koska Judar oli langennut, häntä rakasti lopulta myös musta rukh. Hän voi kyllästää mustaa rukhia loitsuillaan vahvitaakseen niiden kuolettavuutta. Magina hän pystyi myös luomaan labyrintteja ja hallitsemaan henkiä. Judarilla oli musta henki, Cassim, josta hän oli ottanut vallan. Magnostadtin tapahtumien jälkeen Judar sai haltuunsa Matal Mogamettin ja muiden muistot Meedion mustasta rukhista, oppien samalla lukemattomia tehokkaita ja vaikeita taikoja, mahdollistaen hänen käyttää vieläkin tuhoavampia loitsuja ja parantaen hänen taistelukykyjään merkittävästi.

#### Sauva

Judar käyttää taikasauvaansa magoin keskittämiseen ja taikaiskujen luomiseen. Hänen alkuperäinen sauvansa oli lyhyt metallisauva, jonka päässä oli punainen jalokivi. Myöhemmin hän sai uuden, pitkän ja mustan sauvan, joka muistuttaa hieman kolmikärkeä. Kyseessä on sama sauva, kun hänen edellisensä, joka oli materialisoitunut uuteen muotoon hänen vihansa vuoksi 68. labyrintissa, Belialissa.

### Taikuus

* Judarin valkea ja musta rukh.
* Judar ja hänen henkensä, Cassim.
* Judarin borg.
* Thalg Al-Salos.
* Judarin jäätaikuus.
* Judarin painovoimataikuus.
* Judarin ukkostaikuus.
* Judarin ukkostaikuus.
* Judar uuden sauvansa kanssa.
* Judar avaa kolmannen silmänsä.
1/10
Magina ja noitana Judar kykenee muuttamaan magoita taikuudeksi. Hänen vahvuutensa on jäätaikuus. Hän osaa myös yhdistellä monia erilaisia taikuuden muotoja samanaikaisesti.

**Borg**: Borg on todiste henkilön taiankäyttökyvyistä. Se on puolustusloitsu, joka suojaa vihamielisiltä hyökkäyksiltä.
**Jäätaikuus**: Judar osaa hallita vettä ja jäädyttää sitä valtaviksi jääkiteiksi.
* **Thalg Al-Salos** (*Jääkeihäiden sade*): Judar luo valtavan jääkiteen ja osaa jakaa sen useampaan osaan. Se, mihin sinkoavat jääkiteet osuvat, jäätyy.
* **Painovoimamiekka**: Yhdistää Judarin jäätaikuuden Cassimin magoin ja painovoimataikuuden kanssa, mikä luo voimakkaan miekan jäästä, jossa on voimakas hylkimisvoima.
* **Thalg Thalgeyya** (*Jahtaavat jäälohikäärmeet*): Judar yhdistää jäätaikuutensa tuulitaikuuden kanssa luodakseen jäätornadoja, jotka jahtaavat kohteitaan.

**Painovoimataikuus**: Judar osaa käyttää painovoimataikuutta siten, että näyttää siltä, kuin hän lentäisi. Hän osaa myös työntää muita poispäin valtavalla voimalla painonvoimaa hallitsemalla.
**Ukkostaikuus**: Judar osaa luoda salamoita ukkostaikuudella. Sindrian kokouksen aikana hän käyttää mustaa rukhia kutsuakseen mustan salaman "uusilla" voimillaan.
* **Ramz Al-Salos** (*Ukkospeitsien kaatosade*): Judar käyttää mustaa rukhia kutsuakseen mustan salaman ja hallitakseen sitä.
* **Ill-Ramz Al-Salos** (*Keihäiden musta sade*): Judar luo mustia salamankaltaisia keihäitä satamaan taivaalta kohteiden ylle.

**Tuulitaikuus**: Judar käytti tuulitikuutta, kun hän tunkeutui Sindriaan. Hän loi pienen tornadon hyökätäkseen Ja'faria vastaan.
**Aika-avaruustaikuus**: Judar käytti aika-avaruustaikuutta siirtääkseen itsensä toiseen paikkaan, mutta tämä kyky on hyvin uuvuttava hänelle.
**Selvänäkötaikuus**: Judarin erityiskyky, jonka hän opetteli Koun sisällissodan aikaan Hakuryuun käskystä. Hän käytti sitä näyttääkseen koulaisille sotilaille Gyokuenin todellisen luonteen.
**Eristyskehä** (絶縁結界 *Zetsuen Kekkai*): Judar osaa luoda valtavan, tumman "eristyskehän", joka estää magoita virtaamasta sen sisällä, estäen loitsujen käytön. Ennen kehän ilmaantumista loihditut loitsut menettävät vaikutuksensa, eikä yksikään noita tai henki voi käyttää mitään taikuutta, mukaanlukien Judar itse.

## Taistelut

* Aladdin & Ugo vs Judar - **Häviö**
* Alibaba & Morgiana vs Judar & Cassim - **Voitto**
* Aladdin vs Judar - **Häviö**
* Ja'far vs Judar - **Voitto**
* Hakuryuu & Judar vs Belial - **Voitto**
* Hakuryuu Ren, Judar, Seiryuu Ri & Kokuhyou Shuu vs Gyokuen Ren - **Voitto**
* Alibaba & Aladdin vs Hakuryuu & Judar - **Häviö**
* Baal-Sindbad vs Aladdin, Alibaba, Hakuryuu & Judar - **Keskeytetty**
* Baal-Sindbad vs Judar - **Voitto**
* Aladdin, Alibaba, Hakuryuu, Judar, Ugo & Sindbad vs David - **Keskeytetty**
* Aladdin, Alibaba, Hakuryuu & Judar vs enkelit - **Keskeytetty**
* Alibaba, Hakuryuu, Judar & Kouen vs metalliastioiden käyttäjät - **Voitto**
* Kaikki vs enkelit & labyrintit - **Voitto**

## Suhteet

### Hakuryuu Ren

Judar on aina pitänyt Hakuryuusta ja yritti saada tätä kuninkaan astiakseen vuosia, mutta Hakuryuu kieltäytyi aina. Judar piti Hakuryuuta jopa keisari Koutokua parempana. Menneisyytensä vuoksi Hakuryuu ei pitänyt Judarista, sillä hän piti tätä Al-Thamenin pelinappulana. Vaikka Hakuryuu tunsikin inhoa Judaria kohtaan tämän yhteyksistä Al-Thameniin, hän oli kiitollinen Judarille siitä, että tämä oli ainoa, joka kohteli häntä normaalisti tulipalon jälkeen. Koutokun kuoleman jälkeen Hakuryuu koki radikaalin muutoksen ja jäi täysin yksin, jolloin Judar tuli hänen luokseen taas tarjoamaan apuaan. Kaksikko lyöttäytyikin yhteen kukistaakseen Gyokuenin, jota he molemmat vihasivat. Judar valitsi Hakuryuun kuninkaakseen muiden kuninkaan astioidensa yläpuolelle ja heidän välinsä alkoivat lähentyä. Molemmat päätyvät ajattelemaan olevansa ainoita, jotka todella ymmärtävät toisiaan.

Hakuryuu ja Judar pysyvät läheisinä vuosien eron jälkeenkin, eikä Judar menetä uskollisuuttaan Hakuryuuta kohtaan. Judar sanoo tulleensa tyytyväiseksi elämäänsä, sillä hänestä on ollut hauskaa tehdä tuhojaan Hakuryuun kanssa.

### Arba

Arba oli se, joka löysi uuden, vastasyntyneen magin, Judarin. Al-Thamenin johtajana hän oli myös vastuussa siitä, että Al-Thamenin noidat tappoivat Judarin vanhemmat ja kyläläiset ja kaappasivat Judarin. Al-Thamen kasvatti Judarin ja opetti hänelle taikuutta. Kun Koun keisarikunta oli luotu, Gyokuen Reniksi tekeytynyt Arba toi nuoren Judarin asumaan Koun keisariperheen palatsiin, ja tästä tuli keisarikunnan ylipappi ja arvostettu magi. Judar eli koko lapsuutensa Al-Thamenin ja Arban ohjailun alla, ja Arba pakotti hänet lankeamaan turmelukseen voimillaan. Kun Judar sai tietää totuuden vanhemmistaan ja siitä, että Al-Thamen oli käyttänyt häntä hyväkseen, hän katkeroitui etenkin Gyokuenia kohtaan. Hän syytti Gyokuenia eli Arbaa hänen vapautensa varastamisesta, koska olisi halunnut elää normaalia elämää, eikä voinut antaa tätä tai hänen vanhempiensa kuolemaa anteeksi. Siksi Judar liittoutui Hakuryuun kanssa, ja he kävivät yhdessä taistoon Gyokuen-Arbaa vastaan, tavoitteenaan tappaa hänet.

### Serendine Dikumenowlz Du Parthevia

Serendinestä tuli Judarin kuninkaan astia, kun hän valtasi Judarin nostaman labyrintin, Zeparin. Serendine oli aluksi epäileväinen Judarin suhteen, mutta päätyi huolehtimaan 6-vuotiaasta Judarista Sindbadin käskystä. Judar opetti Serendineä käyttämään henkensä voimaa, ja Serendine päätti liittoutua Judarin ja Falanin kanssa palauttaakseen Parthevian Barbarossan hallinnasta. Kun Serendinelle paljastuu Judarin ja Falanin olevankin salaa Barbarossan puolella, hän julistaa Judarille tämän olevan nyt hänen vihollisensa, mikä shokeeraa pientä Judaria.

## Trivia

* Judar on nimetty hahmon mukaan *Tuhannen ja yhden yön tarinoiden* tarinasta *Judar ja hänen veljensä* (J. A. Hollon käännöksessä *Džaudar*).
* Judarin harrastus on ilmassa kuljeskelu.
* Hänen erityiskykynsä on taikuus (toisessa lähteessä erityisesti selvänäkötaikuus).
* Hänen lempiruokansa on persikat, ja hän inhoaa kasviksia. Hän ei myöskään pidä "kaikista niistä kitkeristä, tulisista ja haisevista jutuista".
* Judarin heikkous on vihannekset.
* Judarin ihanteellinen romantiikan kohde on sellainen henkilö, jolla on päinvastainen luonne häneen itseensä nähden.
* Hänen suosikki-ihmistyyppinsä on vahvat ihmiset, eikä hän pidä heikoista.
* Hänen lempitapansa viettää päivä on kiusoitella Kougyokua.
* Judar huijasi Kougyokua uskomaan valheellisia ja kiusallisia maalaisjärkioppituntejaan. Alunperin Al-Thamen oli huijannut Judaria samalla tavalla tämän ollessa pieni, joten hän välitti samat valheet eteenpäin Kougyokulle ilkeyttään.
* Judar on ylpeä pitkistä hiuksistaan, joita hän ei ole koskaan leikannut.
	+ Judar laittaa hiuksensa taikuuden avulla. Pallot hänen letissään on luotu tuulitaikuudella. Al-Thamen uskotteli Judarille tämän ollessa lapsi, että mitä mahtavampi hänen lettinsä on, sitä parempi magi hän on.
* Judar on kiinnostunut Aladdinista, sillä hänellä on erityinen kyky.
* Morgianan mukaan Judar haisee pahikselta, mistä Morgiana ei juuri pidä.
* Judarin hahmolaulu on "Kuroi Taiyō".
	+ Hänellä on myös duetto Hakuryuun kanssa nimeltään "the BLACK".
* Koska Judar on aina turvautunut taikuuteen, hän ei ole fyysisesti kovin vahva; hän myöntää, ettei ole koskaan voittanut Hakueita kädenväännössä, ja että hän juoksee Kougyokuakin hitaammin.
* Lapsena Judar halusi mennä naimisiin Gyokuenin kanssa. Myöhemmin tällaiset lapsuusmuistot kuitenkin saavat hänet vain raivon valtaan.
* Kun Judarilta kysyttiin, kenen hän haluaisi olevan hänen sisaruksensa, hän kommentoi, ettei voisi edes kuvitella sellaista tilannetta. Hakuryuu vastaa tähän: "Etkö sanonut kauan sitten minulle jotain absurdia, kuten: 'Hakuryuu, anna minulle yksi sisaruksistasi'?"
* Vaikka Judar on Kousta, hän käyttää Lähi-itä-tyylisiä vaatteita, koska ei pidä koulaisista röyhelövaatteista. Hän sanoo myös, että "tyhmä kuningas" (Sindbad) oli kertonut hänelle, että hän olisi onnekkaampi rakkauselämässä, jos hänen vaatteensa olisivat Lähi-itä-tyyliset.
* Kun Alibaba puhuu siitä, kuinka hän olisi halunnut rakastua tyttöön eläessään, Judar sanoo, että naiset ovat hänen mielestään tylsiä. Alibaba on tästä yllättynyt ja kysyy, onko Judarilla ollut tyttöystävää tai vaimoa. Judar vastaa: "Ei, mutta... ***kaikki*** palatsissa antoivat minun tehdä ***mitä vain halusin heidän kanssaan***, tiedätkös?" Tämä saa Alibaban puhaltamaan sammuksiin heidän nuotionsa, jolla Judar yritti kuivata vaatteitaan, sillä Judar oli hänen mielestään pilalle hemmoteltu.